**Informatīvais ziņojums**

**"Par atļauju Tieslietu ministrijai (t.sk. Tiesu administrācijai) uzņemties papildu saistības un īstenot projektus, piesaistot finansējumu no ārvalstu finanšu instrumentiem"**

**1. Pamatojums informatīvā ziņojuma virzībai**

Saskaņā ar Likuma par budžetu un finanšu vadību 24. panta trešo daļu budžeta iestādes var uzņemties valsts budžeta ilgtermiņa saistības, nepārsniedzot saimnieciskā gada valsts budžeta likumā noteiktos valsts budžeta ilgtermiņa saistību maksimāli pieļaujamos apjomus. Budžeta iestādes var uzņemties papildu valsts budžeta ilgtermiņa saistības vienīgi Eiropas Savienības (turpmāk – ES) politikas instrumentu un pārējās ārvalstu finanšu palīdzības līdzfinansētos projektos un pasākumos, ja pieņemts attiecīgs Ministru kabineta lēmums.

Jauniem ES politiku instrumentu un pārējās ārvalstu finanšu palīdzības līdzfinansētiem projektiem, kuru īstenošanas kārtību nenosaka neviens normatīvais akts, finanšu līdzekļus piešķir atbilstoši Ministru kabineta 2012. gada 31. jūlija noteikumu Nr. 523 "Noteikumi par budžeta pieprasījumu izstrādāšanas un iesniegšanas pamatprincipiem" 34.3. apakšpunktam, pamatojoties uz Ministru kabineta lēmumu par tiesībām uzņemties jaunas valsts budžeta ilgtermiņa saistības.

Tieslietu ministrija (turpmāk – TM) un TM padotības iestāde Tiesu administrācija (turpmāk – TA) ir izrādījušas iniciatīvu piedalīties ārvalstu finanšu instrumentu finansētos projektu konkursos, iesniedzot projektu iesniegumus un gūstos panākumus.

Pēc Latvijas iestāšanās ES Latvijas valsts pārvaldes institūcijām ir iespēja piedalīties ES finansēto Eiropas kaimiņattiecību un partnerības instrumenta *(European Neighbourhood and Partnership Instrument)* un Pirmspievienošanās palīdzības instrumenta *(Pre-accession Instrument)* institūciju stiprināšanas programmu mērķsadarbības (turpmāk – *Twinning*) un neliela apjoma mērķsadarbības *(Twinning Light)* projektu īstenošanā citās valstīs. Šo procesu Latvijā regulē Ministru kabineta 2009. gada 13. oktobra noteikumi Nr. 1161 "Noteikumi par valsts budžeta finansētas institūcijas dalību Eiropas Savienības finansēto institūciju stiprināšanas programmu projektu īstenošanā citā valstī un projekta finansējuma plānošanu un uzskaiti" (turpmāk – Noteikumi Nr. 1161).

2019. gada 4. decembrī ES delegācija Kosovā un TM parakstīja *Twinning* granta līgumu par *Twinning* projekta Nr. KS 15 IPA JH 02 16 R "Informācijas un privātuma aģentūras stiprināšana Kosovā" īstenošanu (turpmāk – Kosovas projekts). TM Kosovas projektā ir vadošais partneris, savukārt jaunākais partneris ir Vācijas Starptautiskās tiesiskās sadarbības organizācija *(The German Foundation on International Legal Cooperation)* (turpmāk – IRZ).

Vienlaikus TA ir ieguvusi tiesības īstenot projektu "Atrast tiesu izpildītāju III" (turpmāk tekstā – FAB III projekts) Eiropas Komisijas (turpmāk – EK) Tieslietu direktorāta finanšu programmas "Tiesiskums 2014–2020"[[1]](#footnote-1) (turpmāk – Programma "Tiesiskums 2014–2020") atklātā konkursā Nr. JUST-JACC-EJU-AG-2019[[2]](#footnote-2) (turpmāk – e-Tiesiskuma konkurss) starptautisku un nacionālu e-Tiesiskuma projektu atbalstam. Informatīvā ziņojuma sagatavošanas brīdī ir zināms, ka FAB III projekts ir apstiprināts.

Programmā "Tiesiskums 2014–2020" ir noteikts maksimālais finansējuma apjoms, ko iespējams saņemt kā avansa maksājumu no EK. Līdz ar to FAB III projekta ieviesējiem jāspēj līdzfinansēt ne tikai projekta izdevumus, bet arī priekšfinansēt daļu no EK finansējuma, kas tiks saņemts no EK kā noslēguma maksājums pēc projekta noslēguma atskaites apstiprināšanas, kā arī nodrošināt finansējumu neattiecināmo izmaksu (pievienotās vērtības nodoklis (turpmāk – PVN)) segšanai.

Saskaņā ar Programmas "Tiesiskums 2014–2020" e-Tiesiskuma konkursa nosacījumiem piešķirtais EK granta finansējums nepārsniedz 90 % no kopējām projekta attiecināmajām izmaksām, līdz ar to vismaz 10 % no tām nepieciešams līdzfinansēt projekta pieteikuma iesniedzējam un tas darāms no līdzekļiem, kas vienlaikus nav ES budžeta līdzekļi.

Savukārt *Twinning* projektos visas attiecināmās izmaksas tiek finansētas 100 % apmērā no finanšu instrumenta līdzekļiem. Saskaņā ar *Twinning* nosacījumu maksimālais finansējuma apjoms, ko iespējams saņemt kā avansa maksājumu no EK ir 90 % no plānotā EK finansējuma apjoma *Twinning* projektam. Līdz ar to *Twinning* projekta ieviesējiem, t.sk. *Twinning* projekta partneriem, jāspēj priekšfinansēt daļu no EK finansējuma – 10 % apmērā, kas tiks saņemts no EK kā noslēguma maksājums pēc *Twinning* projekta noslēguma atskaites apstiprināšanas. Noslēguma maksājums tiks atmaksāts atpakaļ valsts budžetā.

Ņemot vērā, ka projektu ieviešana un to īstenošanas rezultāti veicina tieslietu sistēmas attīstību, piesaista papildu finanšu līdzekļus valsts budžetam no ES budžeta, un, lai atbilstoši Ministru kabineta 2018. gada 17. jūlija noteikumos Nr. 421 "Kārtība, kādā veic gadskārtējā valsts budžeta likumā noteiktās apropriācijas izmaiņas" (turpmāk – Noteikumi Nr. 421) 80.00.00 programmā plānoto līdzekļu pārdales kārtību Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai" noteiktajai kārtībai varētu iesniegt pieprasījumu priekšfinansējuma nodrošināšanai no valsts budžeta līdzekļiem, TM ir sagatavojusi informatīvo ziņojumu. Uz šī informatīvā ziņojuma pamata Ministru kabinets pieņemtu lēmumu atļaut TM un TA uzņemties valsts budžeta ilgtermiņa saistības un īstenot projektus, kas tiek finansēti no ārvalstu finanšu instrumentiem. TM apņemas nodrošināt, ka projektu, kuru finansējums tiks piesaistīts no ārvalstu finanšu instrumentiem, saturs nedublēsies ar projektiem, kas tiek īstenoti TM pārziņā esošo ES struktūrfondu un Kohēzijas fonda 2014.–2020. gada plānošanas perioda darbības programmas "Izaugsme un nodarbinātība" specifisko atbalsta mērķu un Norvēģijas finanšu instrumenta ietvaros.

**2. *Twinning* projekti**

*Twinning* projekti tiek īstenoti Pirmspievienošanās palīdzības instrumenta laikposmam no 2014. līdz 2020. gadam (IPA II) (*Instrument for Pre-accession Assistance (IPA II))* (turpmāk – IPA II) ietvaros, kas izveidots 2014. gada 11. martā ar Eiropas Parlamenta un Padomes regulu (ES) Nr. 231/2014, ar ko izveido Pirmspievienošanās palīdzības instrumentu (IPA II)*[[3]](#footnote-3)*.

IPA II vispārīgais mērķis – ar IPA II atbalsta Albāniju, Bosniju un Hercegovinu, Islandi, Kosovu, Melnkalni, Serbiju, Turciju un Ziemeļmaķedoniju (turpmāk – Saņēmēji) to politisko, institucionālo, tiesisko, administratīvo, sociālo un ekonomisko reformu pieņemšanā un īstenošanā, kuras minētajiem Saņēmējiem ir jāveic, lai atbilstu ES vērtībām, un pakāpeniski pielāgotos ES noteikumiem, standartiem, politikas nostādnēm un praksēm nolūkā pievienoties ES.

Ar šādu atbalstu IPA II dod ieguldījumu Saņēmēju stabilitātē, drošībā un labklājībā.

*Twinning* projektu galvenais uzdevums ir stiprināt valsts pārvaldes institūciju kapacitāti, piesaistot ES dalībvalstu ekspertus un radot iespēju veidot partnerattiecības un sadarbību starp dažādām valstīm. *Twinning* projektu galvenais mērķis ir efektīvas *acquis communautaire* ieviešanas nodrošināšana, veicinot likumdošanas sakārtošanu un institūciju kapacitātes stiprināšanu. *Twinning* projekti ir divu valstu sadarbības projekti, kas ir paredzēti tikai valsts pārvaldes institūciju sadarbībai, kuru laikā ES eksperti nodrošina ekspertīzi, veic saņēmējvalsts institūciju darbinieku apmācību un sniedz konsultācijas.

*Twinning* projektu ieviešanā ES dalībvalsts institūcija var piedalīties dažādos veidos:

1. kā vienīgie projekta īstenotāji;
2. sadarbojoties ar citu ES dalībvalsti, uzņemoties galvenā partnera lomu;
3. sadarbojoties ar citu ES dalībvalsti, kļūstot par jaunāko sadarbības partneri, kas uzņemas atbildību par noteiktas projekta komponentes ieviešanu;
4. ekspertu līmenī – dalībvalsts savā piedāvājumā iekļauj citas dalībvalsts institūcijas ekspertu/us.

*Twinning* projektu sagatavošana, ieviešana un uzraudzība notiek atbilstoši EK *Twinning* projektu rokasgrāmatā un tās pielikumos *(Twinning Manual revision 2017 – Update 2018[[4]](#footnote-4))* noteiktajām prasībām.

*Twinning* projektu finansēšana notiek saskaņā ar noslēgto *Twinning* projekta ieviešanas līgumu, kas nosaka maksājumu organizēšanu un atskaitīšanās periodus. Projekta finansēšanas nosacījumi paredz, ka projekta gaitā projektam tiek piešķirts finansējums ne vairāk kā 90 % apmērā no kopējā projektam apstiprinātā finansējuma. Savukārt atlikušie 10 % tiek pārskaitīti pēc projekta īstenošanas pabeigšanas un noslēguma atskaites apstiprināšanas, ko veic ES delegācija. Starpposma maksājums tiek maksāts, ja ir apgūti 70 % no sākotnēji ieskaitītā finansējuma vai ir pagājuši projekta īstenošanas pirmie 12 mēneši. Ja 12 mēnešus kopš projekta uzsākšanas finansējuma apguve ir mazāka par 70 % no sākotnēji ieskaitītā finansējuma, nākamais maksājums tiek samazināts atbilstoši finansējuma neapgūtajai daļai. Gala maksājums tiek pārskaitīts 60 dienu laikā pēc iesniegtā gala ziņojuma apstiprināšanas.

**3.  Informācija par Programmu "Tiesiskums 2014–2020"**

Programma "Tiesiskums 2014–2020" izveidota 2013. gada 17. decembrī ar Eiropas Parlamenta un Padomes 2013. gada 17. decembra regulu (ES) Nr. 1382/2013, ar ko izveido programmu "Tiesiskums 2014–2020" laikposmam no 2014. gada līdz 2020. gadam. Programma "Tiesiskums 2014–2020" ir turpinājums EK 2007.–2013. gada plānošanas perioda programmām "Civiltiesības", "Krimināltiesības" un "Narkomānijas novēršana un informēšana par narkomāniju". Programmas "Tiesiskums 2014–2020" mērķis ir radīt vienotu tiesiskuma telpu (nacionālo, ES un starptautisko tiesību normu harmonizēšana) ES, lai veicinātu tiesībaizsardzības iestāžu pieejamību un pārrobežu lietu risināšanu tiesās.

Programmas "Tiesiskums 2014–2020" ietvaros tiek atbalstīta projektu izstrāde šādās jomās:

1. tiesiskā sadarbība civillietās un  krimināllietās;
2. tiesnešu un tiesu darbinieku apmācības, tai skaitā valodas un juridiskā terminoloģija, lai ES ietvaros veidotu vienotu tiesu darbības kultūru;
3. tiesu pieejamības veicināšana un noziegumos cietušo un par noziegumu izdarīšanā apsūdzēto personu tiesību aizstāvēšana tiesas procesa gaitā;
4. narkotiku izplatīšanas apkarošana (pārrobežu tiesiskā sadarbība un noziegumu prevencija).

Programmas "Tiesiskums 2014–2020" ietvaros izstrādātajiem projektiem jādod ieguldījums attiecīgās problēmas risināšanai ne tikai reģionālajā vai vietējā līmenī, bet visas Eiropas līmenī (*European added value*).

EK Programmas "Tiesiskums 2014–2020" ietvaros plāno piešķirt finansējumu 378 miljonu EUR apmērā, savukārt 2019. gada darba programmā[[5]](#footnote-5) paredzēts kopējais finansējums 44 miljonu EUR apmērā.

Programmas "Tiesiskums 2014–2020" 2019. gada darba programma atbalsta projektus, kas veido un atbalsta tiesisko sadarbību civillietās un krimināllietās, projektus, kas nodrošinās tiesiskās apmācības, tostarp par juridisko terminoloģiju, projektus, kas veicinās efektīvu piekļuvi tiesām un veicinās noziegumos cietušo tiesības, vienlaikus ievērojot tiesības uz aizstāvību un projektus, kas atbalsta iniciatīvas narkotiku apkarošanas politikas jomā attiecībā uz tiesu iestāžu sadarbību un noziedzības novēršanas aspektiem, kas ir cieši saistīti ar programmas vispārējo mērķi

Programmas "Tiesiskums 2014–2020" 2019. gada darba programma cieši atspoguļo prioritātes, kas noteiktas EK darba programmā 2019. gadam, un dos ieguldījumu EK prioritātē "Tiesiskuma un pamattiesību joma, kuras pamatā ir savstarpēja uzticēšanās".

Savukārt e-Tiesiskuma konkursa finansējums ir 2,2 miljoni EUR. Konkursa mērķis ir atbalstīt tādu Eiropas mēroga elektronisku risinājumu un pakalpojumu izstrādi tiesiskuma jomā, kuriem ir potenciāls radīt taustāmu pievienoto vērtību.

**4.****Informācija par Kosovas projektu**

Kosovas projekts tika iesniegts IPA II finansētās Programmas Nr. IPA 2015/038065.3 "Turpmāks atbalsts tiesu reformai Kosovā" (*Programme: IPA 2015/038065.3, Further Support to Judicial Reform in Kosovo)[[6]](#footnote-6)* atklātā projektu konkursa Nr. KS 15 IPA JH 02 16 R "Informācijas un privātuma aģentūras stiprināšana Kosovā" (*Strengthening the Information and Privacy Agency in Kosovo*)[[7]](#footnote-7) (turpmāk – *Twinning* konkurss) ietvaros.

Kosovas projekta iesniedzējs (vadošais partneris) ir TM. Kā Kosovas projekta jaunākais partneris projektā piedalās IRZ. Saņēmējvalsts (Kosova)

Kosovas projektu plānots īstenot 30 mēnešus, periodā: 2020. gada 1. marts – 2022. gada 31. augusts

**Kosovas projekta mērķis**: Uzlabot Informācijas un privātuma aģentūras darbību, stiprinot institucionālās spējas, tiesisko un normatīvo regulējumu un sabiedrības izpratni par datu aizsardzību un piekļuvi publiskai informācijai.

**Sasniedzamie rezultāti atbilstoši trim komponentēm**:

1. uzlabots juridiskais pamats un tiesiskais regulējums;
2. palielinās institucionālās un profesionālās spējas;
3. pieaugusi izpratne par datu aizsardzību un sabiedrības informācijas pieejamību.

TM uzvara *Twinning* konkursā apliecina, ka Latvija ir spējīga konkurēt ar citām ES dalībvalstīm, jo Latvijas eksperti ir profesionāli un pieprasīti starptautiskā līmenī. Latvijas eksperti sekmēs Kosovas kā ES kandidātvalsts nacionālo tiesību aktu saskaņošanu ar ES *acquis*. Kosovas projekta īstenošana ir vērtīga pieredze gan TM, gan Latvijai kopumā, jo tādējādi tiek iegūta starptautiska atzinība un novērtējums, kas tiks augsti novērtēts arī nākotnē. Latvija apliecina un pierāda, ka mūsu ekspertu zināšanas ir gana plašas, lai ar to palīdzību uzlabotu situāciju citās valstīs. Vienlaikus eksperti ne tikai sniedz pienesumu Kosovas datu aizsardzības jautājumu uzlabošanā, bet arī papildina viņu zināšanas, kas noderēs projektu īstenošanā gan Latvijā, gan ārvalstīs. Kosovas projekta īstenošanas laikā tiek veidoti arī starptautiskie kontakti un attiecības ar citu ES dalībvalstu pārstāvjiem, kuri īsteno projektus Kosovā, šādā veidā nodrošinot pieredzes, zināšanu, labās prakses un viedokļu apmaiņu arī ar citām ES dalībvalstīm un to pārstāvjiem. Kosovas projekta īstenošanas laikā tiek organizētas pieredzes apmaiņas vizītes, kurās Kosovas Informācijas un privātuma aģentūras darbinieki iepazīsies ar Latvijas datu aizsardzības sistēmu, kā arī tiks nodibināti vērtīgi kontakti.

Kosovas projekta kopējais finansējums attiecināmo izmaksu segšanai ir 2 000 000 EUR. Projekta līgumā noteikts avansa maksājums 781 566,82 EUR apmērā (tiks saņemts 2020. gadā), starpposma maksājums 1 018 433,18 EUR (plānots saņemt 2021. gadā) apmērā, un noslēguma maksājums ir 10 % no kopējām plānotajām projekta izmaksām jeb 200 000 EUR apmērā (plānots saņemt 2023. gadā[[8]](#footnote-8)). TM 2020. gadā Kosovas projekta jaunākajam partnerim – IRZ pārskaitīs daļu no EK saņemta avansa maksājuma 201 014,65 EUR apmērā, plānotais starpposma maksājums 2021. gadā ir 262 865,33 EUR, savukārt plānotais noslēguma maksājums 2023. gadā ir 51 542,22 EUR. TM pārskaitīs noslēguma maksājumu IRZ 2023. gadā pēc noslēguma maksājuma 200 000 EUR apmērā saņemšanas no EK.

TM kopējās plānotās izmaksas (atlīdzība, dienas nauda, aviobiļetes, viesnīcu pakalpojumi, audita pakalpojumi, tulkošanas pakalpojumi, telpu noma pasākumu organizēšanai, drukas pakalpojumi) ir 1 484 577,79 EUR, savukārt Kosovas projekta jaunākā partnera – IRZ kopējās plānotās izmaksas ir 515 422,21 EUR.

Līdz ar to kopējais nepieciešamais valsts budžeta finansējuma apmērs priekšfinansējuma nodrošināšanai ir 10% no kopējām plānotajām TM izmaksām jeb 148 457,78 EUR.

Saskaņā ar EK *Twinning* projektu rokasgrāmatas nosacījumiem PVN ir neattiecināmās izmaksas. Līdz ar to, Kosovas projekta īstenošanas laikā pasākumiem, kuriem saskaņā ar Latvijas normatīvo regulējumu ir jāpiemēro PVN likme, papildus ir nepieciešams finansējums neattiecināmo izmaksu (PVN) segšanai – auditoru pakalpojumiem – 1260 EUR apmērā.

Līdz ar to kopējais plānotais Kosovas projekta finansējums, t.sk. priekšfinansējumam un neattiecināmo izmaksu segšanai (PVN) ir 2 149 718 EUR.

Projektam nepieciešamais finansējums (EUR) pa finansējuma veidiem un sadalījumā pa gadiem:

|  |  |  |  |  |  |
| --- | --- | --- | --- | --- | --- |
|  | **2020** | **2021** | **2022** | **2023** | **KOPĀ** |
| **Ieņēmumi\*:** | | | | | |
| **EK avansa/noslēguma maksājums** | 781 567 | 1 018 433 |  | 200 000 | **2 000 000** |
| **Izdevumi:** | | | | | |
| **Attiecināmie izdevumi – TM izmaksu daļa (EK līdzfinansējums)** | 574 876 | 576 496 | 184 748 |  | **1 336 120** |
| **Attiecināmie izdevumi – IRZ izmaksu daļa (EK līdzfinansējums)** | 201 015 | 262 865 |  |  | **463 880** |
| **Attiecināmie izdevumi (nacionālais līdzfinansējums)** | 0 | 0 | 0 |  | **0** |
| **Attiecināmie izdevumi – priekšfinansējums (nacionālais finansējums)** |  |  | 149 718 |  | **149 718** |
| **Attiecināmie izdevumi – priekšfinansējums (IRZ finansējums)** |  |  | 51 542 |  | **51 542** |
| **Neattiecināmie izdevumi (Nacionālais finansējums)** |  |  | 1 260 |  | **1 260** |

\*Ieņēmumi pa gadiem valsts budžetā tiks plānoti atbilstoši paredzamajam izdevumu apmēram.

Atbilstoši Noteikumu Nr. 1161 18. punktam *Twinning* projekta finansējumu iestāde plāno likumā par valsts budžetu kārtējam gadam kā ieņēmumus par sniegtajiem mak­sas pakalpojumiem. Ņemot vērā šo nosacījumu, TM *Twinning* projektus plāno budžeta programmā 48.00.00 "Tiesiskās un starpvalstu sadarbības pasākumu īstenošana".

Sekmīgai Kosovas projekta īstenošanai nepieciešamais valsts budžeta priekšfinansējums tiks pieprasīts atbilstoši Noteikumiem Nr. 421, un attiecīgi tiks plānota arī priekšfinansējuma atmaksa valsts budžetā. Kosovas projekta īstenošanai nepieciešamais valsts budžeta priekšfinansējums tiks pārdalīts no 74. resora "Gadskārtējā valsts budžeta izpildes procesā pārdalāmais finansējums" 80.00.00 programmas "Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai". Pēc Kosovas projekta īstenošanas pabeigšanas un attiecināmo izmaksu apstiprināšanas EK veiks noslēguma maksājumu Kosovas projekta vadošajam partnerim (TM) 200 000 EUR apmērā, no kuriem 51 542,22 EUR TM pārskaitīs projekta jaunākais partneris (IRZ). Savukārt TM daļa no saņemtā noslēguma maksājuma 148 457,78 EUR apmērā tiks atmaksāta valsts budžetā, tādējādi nodrošinot līdzekļu ieskaitīšanu valsts pamatbudžeta ieņēmumos.

|  |  |  |  |  |  |
| --- | --- | --- | --- | --- | --- |
| **Ieņēmumu, izdevumu, finansēšanas, funkcijas klasifikācijas kods** | **Programmas/ apakšprogrammas nosaukums; klasifikācijas koda nosaukums** | **2020.**  **gads** | **2021.**  **gads** | **2022.**  **gads** | **2023.**  **gads** |
| **48.00.00** | **Tiesiskās un starpvalstu sadarbības pasākumu īstenošana** |  |  |  |  |
| **17000 - 21700** | **Resursi izdevumu segšanai** | **775 891** | **839 361** | **334 466** | **200 000** |
| 21300; 21400 | Ieņēmumi no maksas pakalpojumiem un citi pašu ieņēmumi | 775 891 | 839 361 | 184 748 | 200 000 |
| **21700** | **Dotācija no vispārējiem ieņēmumiem** |  |  | **149 718** |  |
| 21710 | Vispārējā kārtībā sadalāmā dotācija no vispārējiem ieņēmumiem |  |  | 149 718 |  |
| **1000 - 9000** | **Izdevumi - kopā** | **775 891** | **839 361** | **334 466** | **200 000** |
| **1000 - 4000; 6000 - 7000** | **Uzturēšanas izdevumi** | **775 891** | **839 361** | **334 466** | **200 000** |
| **1000 - 2000** | **Kārtējie izdevumi** | **574 876** | **576 496** | **334 466** |  |
| 1000 | Atlīdzība | 300 518 | 306 872 | 183 135 |  |
| 2000 | Preces un pakalpojumi | 274 358 | 269 624 | 151 331 |  |
| **3000; 6000** | **Subsīdijas, dotācijas un sociālie pabalsti** |  |  |  | **148 458** |
| 3000 | Subsīdijas un dotācijas |  |  |  | 148 458 |
| **7600 - 7700** | **Kārtējie maksājumi Eiropas Savienības budžetā un starptautiskā sadarbība** | **201 015** | **262 865** |  | **51 542** |
| 7700 | Starptautiskā sadarbība | 201 015 | 262 865 |  | 51 542 |

**5. Informācija par FAB III projektu**

FAB III projekts iesniegts un ir apstiprināts, un šobrīd ir uzsākta līguma parakstīšana ar EK. FAB III projekta iesniedzējs ir Eiropas Tiesu izpildītāju fonds (Beļģija), tā partneri ir Eiropas Tiesu izpildītāju savienība (Beļģija), Aristoteļa universitātes IT centrs (Grieķija), TA (Latvija) un Portugāles Tieslietu ministrija (Portugāle).

FAB III projektu plānots īstenot no 2020. gada janvāra līdz 2021. gada decembrim.

**FAB III projekta mērķis** ir pilnveidot "Atrast tiesu izpildītāju" (*Find a Bailiff* "FAB") direktoriju, padarīt to draudzīgāku lietotājam, veicināt izpratni par to, kā arī atvieglot tā integrāciju Eiropas e-tiesiskuma portālā un Eiropas Tiesu datu bāzē. FAB III projektā plānotas vairākas komunikācijas aktivitātes, piemēram, konferences, divpusējas sanāksmes, informatīvo materiālu izgatavošana. Raugoties no tehniskā viedokļa, darbs koncentrēsies uz jau izveidotā rīka (FAB II projekta ietvaros) uzlabošanu, lai tam pievienotu jaunas (papildu) dalībvalstis, kā arī, lai jaunajām dalībvalstīm palīdzētu izveidot valsts elektronisko direktoriju un savienotu to ar *Find a Baliff* direktoriju un saskaņotu direktorijas datus ar Tiesu datu bāzes tehniskajām specifikācijām. Tiks izstrādāts arī ilgtspējas plāns.

FAB III projekta mērķis ir vienkāršot piekļuvi tiesai un digitalizēt pārrobežu tiesiskās procedūras saskaņā ar *E-tiesiskuma rīcības plānu 2019.–2023. gadam[[9]](#footnote-9)*. FAB III projekta pievienotā vērtība ir rīka uzlabošana, kas nodrošinās viegli pieejamu un izsmeļošu informāciju pilsoņiem, uzņēmumiem un profesionāļiem, kuri iesaistīti pārrobežu tiesvedībā. Tiesu izpildītāji un tiesībaizsardzības iestādes nereti oficiālas darbības ar ārvalstu kolēģiem veic e-pasta sarakstē, tomēr šāda riskanta prakse neatbilst prasībai par personas datu aizsardzību. *Find a Baliff* direktorija paplašināšanai būs tieša ietekme uz profesionāļu (izpildiestāžu) skaitu, kas varēs izmantot e-CODEX nākotnē, piemērojot, piemēram, dokumentu izsniegšanu.

FAB III projekta mērķis ir:

1. stiprināt pārrobežu sadarbību starp civilprocesa dalībniekiem Eiropā;
2. atvieglot pilsoņu un uzņēmumu piekļuvi tiesai, ļaujot viegli identificēt kompetento izpildes iestādi citā dalībvalstī;
3. palielināt profesionāļu skaitu (izpildiestādes), kas izmanto e-CODEX, lai droši apmainītos ar dokumentiem ar ārvalstu partneri;
4. palielināt pārrobežu juridisko procedūru vispārējo efektivitāti.

Vadošais partneris – Eiropas Tiesu izpildītāju fonds (Beļģija) – projektu iedalījis četrās darba plūsmās:

1. projekta vadība un ieviešana;
2. tehniskā attīstība un ieteikumi;
3. komunikācija;
4. darbā pieņemšanas pasākumi.

Kopējais TA attiecināmais FAB III projekta budžets ir 57 210 EUR, no tā ES finansējums veido 90 % jeb 51 489 EUR, bet nepieciešamais nacionālais līdzfinansējums ir 10 % jeb 5721 EUR.

Saskaņā ar FAB III projekta nosacījumiem EK mēneša laikā pēc projekta līguma parakstīšanas pārskaitīs TA priekšfinansējumu 65 % apmērā jeb 33 468 EUR no ES finansējuma, savukārt 35 % jeb 18 021 EUR tiks pārskaitīti pēc projekta gala atskaites apstiprināšanas.

Saskaņā ar EK finansēto projektu īstenošanas nosacījumiem, PVN ir neattiecināmās izmaksas. Līdz ar to, projekta īstenošanas laikā pasākumiem, kuriem saskaņā ar Latvijas normatīvo regulējumu ir jāpiemēro PVN likme, papildus ir nepieciešams finansējums neattiecināmo izmaksu (PVN) segšanai 9331 EUR apmērā.

Līdz ar to kopējais plānotais TA budžets, t.sk. neattiecināmo izmaksu segšanai, FAB III projekta ietvaros ir 66 541 EUR.

TA izdevumus veido 6840 EUR personāla izmaksas, 5935 EUR komandējumu izdevumi (ceļš, viesnīca, dienas nauda), 40 692 EUR pakalpojuma līgumu izmaksas (Izpildu lietu reģistra pilnveide), neparedzētie izdevumi 3743 EUR, kā arī 9331 EUR neattiecināmo izmaksu (PVN) segšanai par preču un pakalpojumu iegādi FAB III projekta rezultātu ieviešanai.

TA nepieciešamais finansējums (EUR) pa finansējuma veidiem un sadalījumā pa gadiem:

|  |  |  |  |  |  |
| --- | --- | --- | --- | --- | --- |
|  | **2019** | **2020** | **2021** | **2022** | **KOPĀ** |
| **Avansa/noslēguma maksājums** | 0 | 33 468 | 0 | 18 021 | **51 489** |
| **Attiecināmie izdevumi (EK līdzfinansējums) TA budžeta daļai** | 0 | 17 917 | 15 551 | 0 | **51 489** |
| **Attiecināmie izdevumi (nacionālais līdzfinansējums)** | 0 | 1991 | 3730 | 0 | **5721** |
| **Attiecināmie izdevumi – priekšfinansējums (nacionālais finansējums)** | 0 | 0 | 18 021 | 0 | **18 021** |
| **Neattiecināmie izdevumi (nacionālais finansējums)** | 0 | 2909 | 6422 | 0 | **9331** |

Ņemot vērā to, ka FAB III projekta līguma noslēgšana ar EK plānota ne ātrāk par 2020. gada janvārī, tabulā norādītās summas sadalījumā pa gadiem ir indikatīvas un var mainīties pēc līguma noslēgšanas.

FAB III projekta īstenošanai nepieciešamais valsts budžeta līdzfinansējums, priekšfinansējums un neattiecināmās izmaksas (PVN) tiks pārdalīti no 74. resora "Gadskārtējā valsts budžeta izpildes procesā pārdalāmais finansējums" programmas 80.00.00 "Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai". Pēc projekta īstenošanas un attiecināmo izmaksu apstiprināšanas EK veiks noslēguma maksājumu projekta vadošajam partnerim, kas, savukārt, pārskaitīs atlikušā maksājuma daļu TA 18 021 EUR apmērā, kas tiks atmaksāta valsts budžetā, tādējādi nodrošinot līdzekļu ieskaitīšanu valsts pamatbudžeta ieņēmumos.

**6. Turpmākā rīcība**

Tā kā dalība finanšu instrumentu projektos ir vērtīgs instruments ne tikai konkrētās, projektā iesaistītās institūcijas, bet arī visas nozares attīstībai, iegūstot jaunu pieredzi, zināšanas un starptautiskus kontaktus, lai nodrošinātu sekmīgu projektu aktivitāšu īstenošanu, nepieciešams:

1. Atļaut Tieslietu ministrijai uzņemties papildu valsts budžeta ilgtermiņa saistības mērķsadarbības (*Twinning*) Kosovas projekta īstenošanai Eiropas Savienības Pirmspievienošanās palīdzības instrumenta finansētās programmas ietvaros.
2. Atļaut Tieslietu ministrijai (Tiesu administrācijai) uzņemties papildu valsts budžeta ilgtermiņa saistības FAB III projekta īstenošanai Eiropas Komisijas Tieslietu direktorāta finanšu programmas "Tiesiskums 2014–2020" ietvaros.
3. Kosovas projekta ieviešanai nepieciešamo finansējumu (priekšfinansējumu un neattiecināmās izmaksas – pievienotās vērtības nodokli) un FAB III projekta ieviešanai nepieciešamo finansējumu (līdzfinansējumu, priekšfinansējumu un neattiecināmās izmaksas – pievienotās vērtības nodokli) pārdalīt no 74. resora "Gadskārtējā valsts budžeta izpildes procesā pārdalāmais finansējums" programmas 80.00.00 "Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai".

Ministru prezidenta biedrs,

tieslietu ministrs Jānis Bordāns

Iesniedzējs:

Tieslietu ministrijas valsts sekretārs Raivis Kronbergs

*Karlsone-Djomkina 26 458 289*

*Agnija.Karlsone-Djomkina@ta.gov.lv*

*Urtāne 67 036 848*

*Alise.Urtane@tm.gov.lv*

1. <https://ec.europa.eu/justice/grants1/programmes-2014-2020/justice/index_en.htm> [↑](#footnote-ref-1)
2. <https://ec.europa.eu/info/funding-tenders/opportunities/portal/screen/opportunities/topic-details/just-jacc-eju-ag-2019> [↑](#footnote-ref-2)
3. <https://eur-lex.europa.eu/legal-content/LV/TXT/HTML/?uri=CELEX:32014R0231&from=EN> [↑](#footnote-ref-3)
4. <https://ec.europa.eu/neighbourhood-enlargement/sites/near/files/twinning_manual_2017_-_update_2018.pdf> [↑](#footnote-ref-4)
5. <https://ec.europa.eu/research/participants/data/ref/other_eu_prog/justice/wp/justice-awp-2019_en.pdf> [↑](#footnote-ref-5)
6. <https://ec.europa.eu/neighbourhood-enlargement/sites/near/files/pdf/kosovo/ipa/2015/ipa2015_ks_03_judical_reform.pdf> [↑](#footnote-ref-6)
7. <https://webgate.ec.europa.eu/europeaid/online-services/index.cfm?ADSSChck=1576654161028&do=publi.detPUB&searchtype=AS&zgeo=35484&aoet=36537&ccnt=12037360&debpub=&orderby=upd&orderbyad=Desc&nbPubliList=15&page=1&aoref=165740> [↑](#footnote-ref-7)
8. Saskaņā ar noslēgto Kosovas projekta līgumu Kosovas projekta īstenošana noslēdzas 2022. gada 31. augustā un Kosovas projekta noslēguma ziņojuma sagatavošanas un iesniegšanas apstiprināšanai ES Delegācijai Kosovā periods ir 3 mēneši. Savukārt ES Delegācija Kosovā noslēguma ziņojuma vērtēšanu veiks 2 mēnešu laikā, ja netiks lūgts iesniegt papildu informāciju no Kosovas projekta īstenotājiem. Ņemot vērā, ka noslēguma maksājums tiek veikts 60 dienu laikā pēc noslēguma ziņojuma apstiprināšanas brīža, tad noslēguma maksājumu TM varētu saņemt ne ātrāk kā 7 mēnešu laikā pēc Kosovas projekta īstenošanas pabeigšanas, proti, 2023. gada aprīlī. [↑](#footnote-ref-8)
9. <https://eur-lex.europa.eu/legal-content/LV/TXT/PDF/?uri=CELEX:52019XG0313(02)&from=EN> [↑](#footnote-ref-9)